Anastasius P(etro) Bituricensi archiepiscopo. Immanem crudelitatem et barbaricam seuitiam quam Niuernensium comes in Vizeliacense monasterium, acsi contra dominum et aduersus sponsam suam sacrosanctam ecclesiam eius potentiam debeat preualere, adhuc exercere non desinit, tua fraternitas, ut credimus, pro sua saltem magnitudine recognoscit. Contra quam predecessor noster sancte recordationis Eug(enius) papa apostolice sedis antidota preparasset et uoluisset eum corripere, ac tanto morbo sanari non meruit, quoniam pertransiit in affectum cordis et obscuratum est insipiens cor eius, ut iuxta uerbum propheticum uidens non uideat et intelligens quae dei sunt nequaquam intelligat. Nos igitur, qui diuina dispensante clementia memorato predecessori nostro in sede apostolatus successimus, quoniam prefatum Vizeliacense monasterium tanquam beati Petri alodium cogimur defensare et predicti comitis ac omnium christianorum salutem paterna caritate sitimus atque de tue fraternitatis prudentia et honestate fiduciam non modicam optinemus, per presentia scripta caritati tue mandamus, quatinus remota dilatione districte commoneas, ut dampna quae ipsi monasterio intulit, cum integritate resarciat et locum ipsum in pace ac libertate sua dimittat. Eidem etiam comiti ex parte nostra denuncia, ne pro exhibenda iusticia alicui suorum hominum abbatem Vizeliacensem ad suam presentiam uenire compellat, nisi prius in eiusdem abbatis curia cognoscatur alicui suorum hominum iusticiam denegasse. Quod si infra XXX dies post tuam commonitionem quae supradiximus neglexerit adimplere, ad locum unde in auribus ipsius de facili ualeat resonare cum religiosis et prudentibus uiris accedas et populi cetu in aecclesia congregato accensis candelis in personam eius et perfidorum burgensium de Vizeliaco sollemniter auctoritate apostolica excommunicationis sententiam absque omni appellationis remedio proferas et preter baptisma paruulorum et morientium penitentiam in omnibus terris eiusdem comitis omnia diuina officia prohibeas celebrari. Adicientes etiam tibi mandamus, ut sententiam ipsam uenerabilibus fratribus nostris Hu(goni) Senonensi archiepiscopo, G(aufrido) Niuernensi episcopo, G(odefrido) Lingonensi, He(nrico) Eduensi, He(nrico) Trecensi et A(lano) Altisiodorensi episcopis per tuas litteras ex parte nostra firmiter denuncies obseruandam. Nos siquidem per apostolica eis scripta mandauimus, ut eandem sententiam post tuam denunciationem per suas parrochias inuiolabiliter faciant obseruari. Litteras uero quas predictis fratribus nostris Lingonensi, Eduensi, Niuernensi, Altisiodorensi episcopis misimus, per tuos eis nuncios facias presentari.